b'\n_START_ARTICLE_\nJalkapallon Euroopan-mestaruuskilpailut 2012\n_START_SECTION_\nArvonta\n_START_PARAGRAPH_\nKarsintalohkot arvottiin Varsovassa 7. helmikuuta 2010. Ensimm\xc3\xa4ist\xc3\xa4 kertaa joukkueet oli nyt jaettu arvontakoreihin UEFA:n maakertoimen perusteella. Arvonnassa joukkueet jaettiin kuuteen kuuden joukkueen ja kolmeen viiden joukkueen lohkoon.\n_START_SECTION_\nPelipallo\n_START_PARAGRAPH_\nKisojen virallinen pelipallo on Adidas Tango 12. Pallon p\xc3\xa4\xc3\xa4v\xc3\xa4rit ovat musta ja valkoinen. Pallon valmistanut Adidas ilmoitti, ett\xc3\xa4 edellisten MM-kisojen viralliseen pelipalloon Jabulaniin verrattuna pallon lentorata on tasaisempi ja pelaajien on helpompi kontrolloida sit\xc3\xa4. Erityisesti maalivahdit arvostelivat paljon Jabulania MM-kisoissa.\n_START_SECTION_\nIskulause\n_START_PARAGRAPH_\nMestaruuskilpailuden iskulause oli \xe2\x80\x9dLuomme historiaa yhdess\xc3\xa4\xe2\x80\x9d (puolaksi Razem tworzymy przysz\xc5\x82o\xc5\x9b\xc4\x87, Luomme tulevaisuutta yhdess\xc3\xa4, ukrainaksi \xd0\xa2\xd0\xb2\xd0\xbe\xd1\x80\xd0\xb8\xd0\xbc\xd0\xbe \xd1\x96\xd1\x81\xd1\x82\xd0\xbe\xd1\x80\xd1\x96\xd1\x8e \xd1\x80\xd0\xb0\xd0\xb7\xd0\xbe\xd0\xbc).\n_START_SECTION_\nKritiikki ja sakkotuomiot\n_START_PARAGRAPH_\nUkrainan entisen p\xc3\xa4\xc3\xa4ministerin Julija Tymo\xc5\xa1enkon vankeustuomion ja kohtelun vuoksi useat eurooppalaiset poliitikot uhkasivat boikotoida kisoja. Muun muassa Iso-Britannian hallinto ei l\xc3\xa4hett\xc3\xa4nyt ministereit\xc3\xa4 Englannin alkulohkon peleihin. Samoin Saksan hallinto, T\xc5\xa1ekin presidentti ja Euroopan komission johtohenkil\xc3\xb6it\xc3\xa4 boikotoivat kilpailuja._NEWLINE_UEFA jakoi turnauksen aikana useita sakkotuomioita jalkapalloliitoille ja yksitt\xc3\xa4iselle pelaajalle. Tanskalainen Nicklas Bendtner sai 100\xc2\xa0000 euron sakot sek\xc3\xa4 yhden ottelun pelikiellon n\xc3\xa4ytetty\xc3\xa4\xc3\xa4n ottelussa Portugalia vastaan boksereitaan, joissa n\xc3\xa4kyi henkil\xc3\xb6kohtaisen sponsorin logo. Paddy Power p\xc3\xa4\xc3\xa4tyi my\xc3\xb6hemmin maksamaan Bendtnerin sakot. Saksan ja Portugalin v\xc3\xa4lisess\xc3\xa4 ottelussa Saksan jalkapalloliitto sai 10\xc2\xa0000 euron sakot kannattajien heitetty\xc3\xa4 kent\xc3\xa4lle paperipalloja. Portugali sai samassa ottelussa 5\xc2\xa0000 euron sakot, koska joukkue viiv\xc3\xa4stytti toisen puoliajan alkamista. Kroatian jalkapalloliitto sai 80\xc2\xa0000 euron sakot, kun joukkueen kannattajat olivat ottelussa Italiaa vastaan ampuneet raketteja sek\xc3\xa4 laulaneet rasistisia kannatuslauluja. Kroatiaa sakotettiin my\xc3\xb6s 25\xc2\xa0000 eurolla, kun kroattikannattajat pyrkiv\xc3\xa4t Irlantia vastaan pelatussa ottelussa kent\xc3\xa4lle ja ampuivat ilotulitteita. Englannin jalkapalloliitto sai 5\xc2\xa0000 euron sakot, kun englantilainen kannattaja pyrki kent\xc3\xa4lle. Ven\xc3\xa4j\xc3\xa4n jalkapalloliitto sai 35\xc2\xa0000 euron sakot rakettien ampumisesta sek\xc3\xa4 laittomista banderolleista. Saksan jalkapalloliitto sai toisen sakkorangaistuksen, kun Saksan kannattajat k\xc3\xa4ytt\xc3\xa4ytyiv\xc3\xa4t sopimattomasti Tanskaa vastaan k\xc3\xa4ydyss\xc3\xa4 ottelussa, heiluttaen mm. kansallissosialistisen Saksan hakaristilippua. Sakon suuruus oli 25\xc2\xa0000 euroa. Puolan jalkapalloliitto sai 4\xc2\xa0000 euron sakot ilotulitteiden takia. Samasta ottelusta Ven\xc3\xa4j\xc3\xa4lle annettiin 30\xc2\xa0000 euron sakot laittomien banderollien, kent\xc3\xa4lle pyrkimisen ja ilotulitteiden takia.'